“Ekóán Ńtondôbə ésə̄ yásīlī nâ: Zǎ ábím mod evǔs mī hə́ vus ná á mís mə́ Ńtondôbə: ámōs dī mǐ lúm Ńtondôbə mvús, ai ńlóŋán mī lóŋ álatâr nə́ myǎtəb edzóē Ńtondôbə ? 17Yə ńsə́m bī ngásə́m á Péor ó ngə́lə a zaa kwí étɔ̄á dzī ? Bǐ ngə́lə́ nɔ̄dɔ́ ai mvid ésə yǎ étēde á nyɔ́l, a fyáŋán bɔ é dzóōm ébubua ókɔ̌n ékōán Ńtondôbə ésə̄ é ngábadan ai dzɔ́ ? 18Ámōs dí mǐ ngadúgan lúm Ńtondôbə mvús, ńdɔ̄ hḿ ḿból myābɛn edzóē Ńtondôbə ámōs dī okídí olún wóé wâyi yóŋ ńgūmā ékóán bɔ́n bə́ Ísraɛ̂l á nyɔ́l. 19Ngə́ ńnam mǐ ngálóŋ mvóg ó nə eboe, kaŋán á ńnam Ǹtondôbə a ngálóŋ mvóg, é vóm á ngátə́lē etɔbɔgɔ dzíé naa é tɔ̄bɔ̄ á zāŋ dzāān. Hədá tə myǎbɛn edzóē Ńtondôbə, tə myǎdudu bía á mə́lɔ́ myābɔ nə́ myǎlóŋ álatâr yǎ á vəgan ai alatâr Ǹtondôbə, Zambá wāān. 20Éyɔŋ Akân, mɔ́n Zérah a ngábɔ mod evǔs ású é byə́m bə́ kiligi nâ mod təge nɔŋ, ngǎ sə ǹgúmā ékóán Ísraɛ̂l ósə̄ ńgɔ olún Ńtondôbə ó ngáyóŋ á nyɔ́l, a fyáŋán bɔ̌ naa hə nyé étám[1] énye a ngábə́ bəgə́ áyə̌m yā étē ? Akân a ndzí kig wú étām ású évǔs dzíé tē !” 21Ńdɔ fɔ́ɔ́ bɔ́n bə́ Rúben, ai bɔ́n bə́ Gad ai efǎs ndá bod Manasé bə́ ngábódo ǹkɔ́bɔ, bɔ́ ai miǹló mí bǒd yā bibəgá bí Ísraɛ̂l nâ: